Document ID: 31997L0021

Komisjoni direktiiv 97/21/EÜ,
18. aprill 1997,
millega kohandatakse tehnika arengule nõukogu direktiiv 80/1269/EMÜ mootorsõidukite mootori võimsust käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 16. detsembri 1980. aasta direktiivi 80/1269/EMÜ mootorsõidukite mootori võimsust käsitlevate liikmesriikide õigusaktide ühtlustamise kohta, [1] viimati muudetud komisjoni direktiiviga 89/491/EMÜ, [2] ja eriti selle artiklit 3,
ning arvestades, et:
direktiiv 80/1269/EMÜ on üks mitmest üksikdirektiivist EÜ tüübikinnitusmenetluse kohta, mis kehtestati nõukogu 6. veebruari 1970. aasta direktiiviga 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [3] viimati muudetud Euroopa Parlamendi ja nõukogu direktiiviga 96/79/EÜ; [4] sellest tulenevalt kohaldatakse direktiivi 80/1269/EMÜ suhtes direktiivi 70/156/EMÜ sätteid, mis käsitlevad sõiduki süsteeme, osi ja eraldi seadmestikke;
eelkõige direktiivi 70/156/EMÜ artikli 3 lõike 4 ja artikli 4 lõike 3 kohaselt tuleb igale üksikdirektiivile lisada teatis, mis sisaldab direktiivi 70/156/EMÜ I lisa asjakohaseid punkte, ja samuti direktiivi 70/156/EMÜ VI lisal põhinev tüübikinnitustunnistus tüübikinnituse elektrooniliseks salvestamiseks;
kõnealused muudatused käsitlevad üksnes direktiivis 80/1269/EMÜ sisalduvaid rakendussätteid; seetõttu ei ole vaja direktiivile 80/1269/EMÜ vastavaid olemasolevaid tüübikinnitusi kehtetuks tunnistada ega takistada kõnealuste tüübikinnitustega hõlmatud uute sõidukite registreerimist, müüki ega kasutussevõtmist;
käesolevas direktiivis sätestatud meetmed on direktiiviga 70/156/EMÜ asutatud tehnika arengule kohandamise komitee arvamusega kooskõlas,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 80/1269/EMÜ muudetakse järgmiselt.
1. Artikkel 1 asendatakse järgmisega:
"Artikkel 1
Käesolevas direktiivis tähendab "sõiduk" teel kasutamiseks mõeldud, kerega või kereta, vähemalt neljarattalist mootorsõidukit, mille suurim valmistajakiirus ületab 25 km/h, välja arvatud rööbastel liikuvad sõidukid, põllu- ja metsamajanduslikud traktorid ning kõik liikurmasinad."
2. Artiklis 2 asendatakse sõnad "I ja II lisale" sõnadega "asjakohastele lisadele".
3. Lisasid muudetakse kooskõlas käesoleva direktiivi lisaga.
Artikkel 2
1. oktoobrist 1997 liikmesriigid:
- ei anna enam direktiivi 70/156/EMÜ artikli 4 lõike 1 kohast EÜ tüübikinnitust ja
- võivad keelduda siseriikliku tüübikinnituse andmisest
uue sõidukitüübi suhtes mootori võimsusega seotud põhjustel, kui mootori võimsus ei ole kindlaks määratud kooskõlas direktiiviga 80/1269/EMÜ, muudetud käesoleva direktiiviga.
Käesoleva direktiiviga ei tunnistata kehtetuks ühtegi direktiivi 80/1269/EMÜ kohaselt varem antud tüübikinnitust ega välistata selliste tüübikinnituste laiendamist selle direktiivi alusel, mille kohaselt tüübikinnitus algselt anti.
Artikkel 3
1. Liikmesriigid jõustavad käesoleva direktiivi täitmiseks vajalikud õigus- ja haldusnormid 30. septembriks 1997. Liikmesriigid teatavad neist viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga korraldatavas valdkonnas endi vastuvõetud põhiliste siseriiklike õigusnormide teksti.
Artikkel 4
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 18. aprill 1997

Labels: 7
8
1
15